黄魯直南遷艤舟碧湘門外半月未遊湘西作此招之
作者：釋德洪
朝代：宋

paragraphs: 江夏無雙果無雙，子雲賦工未必爾。
那知一飯在家僧，真是潛山癩居士。
春湖白鷗未入手，衣冠林中作蟬蜕。
平生俯視造物兒，兒頑不省猶相戲。
羅浮舊游今再游，一念去來開眼睡。
泊舟隔岸望湘山，應愛煙霏浮幕翠。
快當著屐上千巖，要看松風迎笑齒。
公雖妍蚩付一目，定自胸中有涇渭。
我非破頭山下人，聞絃賞音亦風味。
知君不傳西土衣，一龍一蛇聊玩世。